钻燧改火赋（以顺兹四时取彼众木为韵）
王起 (Tang)
乾坤设兮。其仪有二。寒暑运兮。其序有四。圣人则天而顺气。故改火而钻燧。大矣其功。博哉其利。智以济物。时以作事。万人由是资生。六府以之咸遂。尔其始也。命工徒。案林麓。选槐檀之树。榆柳之木。斩而取也。期克顺于阴阳。钻而改之。序不愆于寒燠。既类夫求美玉而琢山石。又似乎采明珠而剖蚌腹。尔其钻也。势若旋风。声如骤雨。星彩晨出。萤光夜聚。赫戏郁攸。赩炽振怒。青烟生而阳气作。丹燄发而炎精吐。影旁射而曜威。气上腾而作苦。冠五行以斯用。审四时而是取。司方守赤。以备乎南北东西。利物济人。用配乎金木水土。则知火之为德。候而为期。火之为用。无以尚兹。辉赫赫而不灭。性烈烈而自驰。其猛也。物则望而畏矣。其炎也。人则寒而附之。岂不以阳气所禀。厚生所资。用于燧人之氏。职于火正之司。及乎日月其逝。春秋相推。取舍有常。必假于人力。新旧迭用。无乖于天时。惟火之用。其则有顺。其初也。钻一木而挺英。其大也。烧万物而为烬。岂止夫田单克燕。孟明伐晋。或焚舟而济河。或爇牛而破阵而巳哉。今我国家七德聿修。九牧入贡。若以之铄金为鼎。可以备物致用。若以之铸金为器。可以安人和众。然则钻燧之始。既巳如彼。利用之美。又亦如是。济乎今古。达乎遐迩。猗欤火之不可阙也如此。